
Наредба № 22 от 11.10.2018 г. за техническите изисквания към корабите, плаващи по вътрешните водни пътища (по-нататък за краткост „Наредба № 22“) е издадена в изпълнение на законовата делегация по чл. 72, ал. 3 от Кодекса на търговското корабоплаване (КТК) и с разпоредбите ѝ са въведени изискванията на Директива (ЕС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО (ОВ, L 252, 16 септември 2016 г.), както е изменена и допълнена с приетите от Европейската комисия Делегирана директива (ЕС) 2018/970 от 18 април 2018 г. (ОВ, L 174, 10 юли 2018 г.) и делегирани регламенти (ЕС) № 2019/1668 от 26 юни 2019 г. (ОВ, L 256, 7 октомври 2019 г.), (ЕС) 2021/1308 от 28 април 2021 г. (ОВ, L 284, 9 август 2021 г.) и (ЕС) 2023/2477 от 30 август 2023 г. (ОВ, L 2477, 7 ноември 2023 г.), поправена – ОВ, L 181, 5 юли 2019 г. (по нататък за краткост „Директива (ЕС) 2016/1629“).
На 16 декември 2025 г. влезе в сила Делегиран регламент (ЕС) 2025/2177 на Комисията от 9 септември 2025 г. за изменение на Директива (ЕС) 2016/1629 на Европейския парламент и на Съвета с цел актуализиране на позоваването на последния европейски стандарт за определяне на технически изисквания за плавателните съдове по вътрешните водни пътища (ES-TRIN 2025) (ОВ, L 2177, 26 ноември 2025 г.) (Делегиран регламент (ЕС) 2025/2177), който се прилага от 1 януари 2026 г.
Съгласно чл. 1 от Делегиран регламент (ЕС) 2025/2177 Приложение II към Директива (ЕС) 2016/1629 се изменя, считано от 1 януари 2026 г. Приложението се отнася  до корабите, плаващи по вътрешните водни пътища, спрямо които се прилагат техническите изисквания, които се съдържат в Европейския стандарт за определяне на технически изисквания за плавателните съдове от вътрешно корабоплаване (ES-TRIN), в редакцията му от 2025 г. – ES-TRIN 2025/1, вместо досегашната ES-TRIN 2023/11. Стандартът ES-TRIN е разработен от Европейския комитет за стандарти в областта на корабоплаването по вътрешните водни пътища (CESNI), създаден през 2015 г. по инициатива на Централната комисия за корабоплаване по Рейн и с подкрепата на Европейската комисия. На всеки 2 г. CESNI преразглежда и актуализира стандарта.
Пълният текст на стандарта ES-TRIN съставлява съдържанието на приложение № 2 към чл. 5 от Наредба № 22, обнародвано като притурка на „Държавен вестник“. Влизането в сила на Делегиран регламент (ЕС) 2025/2177 налага това приложение да бъде изменено, така че досегашният му текст (ES-TRIN 2023/11) да бъде заменен с новата редакция на стандарта – ES-TRIN 2025/1.
Предлаганият проект на Наредба за изменение и допълнение на Наредба № 22 е изготвен в изпълнение на мярка № 81 от Плана за действие за 2026 г. с мерките, произтичащи от членството на Република България в Европейския съюз, приет с Решение № 84 на Министерския съвет от 2026 г., и има за цел да бъдат приети национални мерки за изпълнение на Делегиран регламент (ЕС) 2025/2177.
На постигането на тази цел са посветени разпоредбите на § 1 от проекта на наредба относно изменение на приложение № 2 към чл. 5 от Наредба № 22, § 2 от проекта на наредба, предвиждащ обнародване на измененото приложение № 2 като притурка на „Държавен вестник“, и заключителната разпоредба на § 3 от проекта на наредба, с които се предвижда изменителната наредба да влезе в сила от деня на обнародването ѝ в „Държавен вестник“.
Както беше споменато по-горе, приложение № 2 към чл. 5 от Наредба № 22 и към този момент е обнародвано като притурка на „Държавен вестник“. Параграф 2 от проекта на наредба продължава досегашната практика, като съобразява разпоредбата на чл. 6 от Закона за „Държавен вестник“ и значителния обем на стандарта ES-TRIN 2025/1– около 550 страници, включващи множество таблици, математически формули, схеми и диаграми.
Предлаганото разрешение изменителният подзаконов нормативен акт да влезе в сила незабавно, от деня на обнародването му в „Държавен вестник“ се основава на следното обстоятелство: разпоредбата на чл. 2, ал. 2 от Делегиран регламент (ЕС) 2025/2177, съгласно която актът на вторичното право на Европейския съюз се прилага пряко в държавите членки считано от 1 януари 2026 г.
Очакваните резултати от прилагането на предлагания проект на Наредба за изменение и допълнение на Наредба № 22 са приемане на национални мерки за изпълнение на Делегиран регламент (ЕС) 2025/2177.
Приемането на предлагания проект на наредба няма да окаже въздействие върху държавния бюджет. Същият не предвижда извършване на нови, неуредени до този момент дейности на Изпълнителна агенция „Морска администрация“, в това число и нови административни услуги, поради което не са необходими допълнителни разходи, трансфери или други плащания по бюджета на Министерството на транспорта и съобщенията и Изпълнителна агенция „Морска администрация“, нито промяна в утвърдената щатна численост на последната.
[bookmark: _GoBack]С предлагания проект на наредба се приемат национални мерки за изпълнение на акт на вторичното право на Европейския съюз с пряко действие (Делегиран регламент (ЕС) 2025/2177), което не налага изработване на таблица за съответствие с нормите на европейското право, но е приложено становище на Работна група 9 „Транспортна политика“ към Съвета по европейските въпроси.
На основание чл. 26, ал. 2 – 4 от Закона за нормативните актове проектът на наредба, заедно с доклада към него, е публикуван за обществено обсъждане за срок от 30 дни на страницата на Министерството на транспорта и съобщенията и на Портала за обществени консултации на Министерски съвет. 

